Kaapstad bevestig strenger waterbeperkings | Maroela Media
Kaapstad bevestig strenger waterbeperkings
Die Stad Kaapstad het Donderdag bevestig dat strenger maatreëls vanaf 1 Februarie toegepas sal word wat waterbeperkings betref.
Die gebruik van drinkwater vir nie-noodsaaklike gebruik, word onder andere verder beperk.
Die vlak 3b-beperkings word ingestel as gevolg van 'n ernstige droogte en die herhaalde versuim om te voldoen aan die vasgestelde waterbesparingsteiken van 800 miljoen liter per dag. Die gemiddelde gebruik per dag teen 23 Januarie 80 miljoen liter bo dié vlak en damvlakke het tot 40,4% gedaal. Volgens die stad is dit baie moeilik om die oorblywende 10% van 'n dam se kapasiteit te onttrek.
"Die nasionale departement van water en sanitasie het op 6 Januarie 2017 reeds aangedui dat die Suid-Afrikaanse Weerdiens voorspel het dat daar landswyd 'n verminderde kans is op bogemiddelde reënval tussen Januarie en April 2017," het die stad in 'n verklaring gesê. "Hulle het aangedui dat dit die damme tot drie jaar kan neem om te herstel. Tensy daar dus 'n ingrypende en beduidende verandering kom aan die reënvalpatrone, is die pad na herstel nog lank en is daar weer 'n moontlikheid van 'n winter met 'n lae reënval."
Boetes ter waarde van R5 000 is ook voorgestel as deel van die verskerpte waterbeperkings.
Die skedule 3b-waterbeperkings sluit in:
Die natlei of waterbesproeiing (met munisipale water) van blombeddings, grasperke, groente en ander plante, sportgronde, parke en ander oop ruimtes word slegs op Dinsdae en Saterdae toegelaat voor 09:00 of ná 18:00 vir 'n maksimum van een uur per dag per perseel, en slegs as 'n emmer of gieter gebruik word. Geen tuinslange of besproeiingstelsels mag gebruik word nie.
Geen natlei of waterbesproeiing word toegelaat binne 48 uur nadat dit gereën het nie, om voldoende versadiging te verseker. Klante of fasiliteite wat van boorgate, behandelde afvalwater, fonteinwater of putte gebruik maak, is nie kwytgeskel nie.
Geen bote of voertuie mag met munisipale water gewas word nie – dit sluit residensiële, sake- en nywerheidspersele in. Voertuie en bote moet met nie-drinkbare water gewas word of by 'n kommersiële karwas gewas word.
Lees meer oor die nuwe waterbeperkings op die stad se webwerf.
'n Video van Theewaterskloof-dam op 17 Januarie 2017, soos verfilm deur Mille Foto:
DA eis Opod-ondersoek oor Phahlane
Puk-SR-lid geskors oor diefstalbewerings
Dankie Maroela. Hou ons asb op hoogte in die Kaap.
Ontsteld · 2 jaar gelede
En daar is nou al vir maande 'n dam water by Dirkie Uys Park Bellville a.g.v ' lekasie, en die munisipaliteit doen niks daaromtrent nie.